Ioannes Episcopus servus servorum Dei, dilectis filiis Abbati et Conventui Monasterii Cluniacensis, Matisconensis Diœcesis, salutem et Apostolicam benedictionem. Dum diligenter attendimus quod in Monasterio vestro, quod ad Romanam Ecclesiam nullo medio noscitur pertinere, viget plurimum observantia Regularis, operibus pietatis insistitur et divinus cultus ibidem laudabiliter exercetur; gratum nostris desideriis redditur, ut ipsius præcaveamus incommodis, ejusque profectibus quantum cum Deo possumus salubriter insistamus. Sanè frequenti conquestione vestra didicimus, quod, licet dudum felicis recordationis Bonifacius Papæ VIII. prædecessor noster Apostolica auctoritate statuerit, fecerit, et ordinaverit perpetuis futuris temporibus observandum, ut ad supplendos defectus et penurias vestras (filii Conventus) vestrasque indigentias quaslibet relevandas, quibus tunc temporis premebamini, necnon ad exonerationem Abbatum, qui essent pro tempore, Monasterii memorati, quatuor millia librarum Turonensium parvorum de fructibus, redditibus, et proventibus aliquorum Prioratuum Monasterio subjectorum eidem annis percipienda singulis deputarentur, quæ per discretos aliquos et fideles ipsius Cluniacensis Ordinis Monachos, per quondam Guillelmum Abbatem dicti Monasterii, qui tunc erat, et successores ipsius, qui essent pro tempore, ordinandos integrè colligi, et percipi voluit et mandavit: ac porptereà decreverit, et ad hoc auctoritate prædicta concesserit, donaverit, et deputaverit de Lehuno in sanguine terso Ambianen. de Nongento Retrodi, et de Gassicuria Carnotens. de Gaya Trecens. de Vergeyo Eduens. de Vendopera, de Monstreto, et de Marmissa Ligonen. de Turribus super Maternam Remens. de Carennaco Caturcens. de Moyriaco Agennens. de Roncenaco Petragoricens. et de sancto Cosma Constantiens. Diœcesum Prioratus eidem Monasterio Cluniac. subjectos, cum omnibus Prioratibus, domibus, membris, grangiis, bonis, juribus et pertinentiis eorumdem in quibuscumque Diœcesibus constitutis, ut de ipsorum fructibus, redditibus, et proventibus universis hujusmodi summa pecuniæ per illos, qui super hoc præmisso modo deputati forent, perciperetur integrè singulis annis, ac etiam colligeretur: ac voluerit insuper ut Prioratus prædicti appellarentur et haberentur de cœtero Decanatus, prout in litteris prædecessoris ejusdem inde confectis plenius continetur. Tamen Decanatuum prædictorum Decani prædicta quatuor millia librarum, juxta statutum et ordinationem prædicta exhibere, et solvere personis ad hæc per te (fili Abbas) deputatis in terminis ad hoc assignatis eisdem indebitè non curarunt hactenus neque curant; propter quod vos gravia perpessi fuistis hactenus, et patimini continuè detrimenta: Sed dicti Decani in diffugium non solvendi, in vocem frivolæ appellationis eruperunt hactenus, et erumpunt; difficultates super hoc et cavillationes adinvenerunt hactenus, et adinvenire procurant. Quare pro parte vestra fuit nobis humiliter supplicatum, ut vestris et dicti Monasterii super hoc indemnitatibus consulentes, adversus contemptores prædictos providere vobis super hoc de opportuno remedio dignaremur. Nos igitur indemnitatibus ejusdem Monasterii in hac parte providere volentes, vestris supplicationibus inclinati, auctoritate Apostolica, de Consilio fratrum nostrorum statuimus ac etiam ordinamus, quod Decani prædicti, qui sunt, et erunt pro tempore, hujusmodi quatuor millia librarum, ad quæ tenentur, juxta ordinationem prædecessoris ejusdem, præfato Cluniacensi Monasterio in terminis consuetis solvere teneantur: alioquin illi, qui in prædictis terminis non solverint, summam pecuniæ prædictam pro rata quemlibet contingente, excommunicationis incurrant sententiam ipso facto. Et si post incursionem ejusdem sententiæ per mensem in sua contumacia persistentes in solutione cessaverint supradicta, se Decanatibus noverint ipso facto privatos. Nulli ergo liceat hanc paginam nostræ voluntatis, statuti, et ordinationis infringere, etc. Datum Avenioni, Kalendis Maii, Pontificatus nostri anno XI.